REGULAMENTUL (UE) 2020/1565 AL COMISIEI

din 27 octombrie 2020

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru butan-1,4-diamină, 1-metilciclopropenă, acetat de amoniu, bifenazat, clorantraniliprol, clormequat, ciprodinil, calcar, mandipropamid, piper, piridaben, repulsivi: făină de sânge, extracte de alge marine și clorhidrat de trimetilamină din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime de reziduuri (LMR) pentru 1-metilciclopropenă, bifenazat, ciprodinil, mandipropamid și piridaben au fost stabilite în anexa II la Regulamentul (CE) nr. 396/2005. LMR-urile pentru clorantraniliprol și clormequat au fost stabilite în partea A din anexa III la regulamentul respectiv. Substanțele butan-1,4-diamină, acetat de amoniu, calcar, piper, repulsivi: făină de sânge, extracte de alge marine și clorhidrat de trimetilamină sunt incluse în anexa IV la regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă 1-metilciclopropenă pe mere și banane, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța bifenazat, o astfel de cerere a fost depusă pentru boabele de soc. În ceea ce privește substanța clormequat, o astfel de cerere a fost depusă pentru orz. În ceea ce privește substanța ciprodinil, o astfel de cerere a fost depusă pentru rubarbă. În ceea ce privește substanța mandipropamid, o astfel de cerere a fost depusă pentru gulii și „plante aromatice și flori comestibile”. În ceea ce privește substanța piridaben, o astfel de cerere a fost depusă pentru ardei dulci/ardei grași.

(4) În conformitate cu articolul 6 alineatele (2) și (4) din Regulamentul (CE) nr. 396/2005, au fost depuse cereri de toleranță la importuri pentru clorantraniliprol utilizat în Malaysia pe sâmburi de palmier pentru ulei și pe fructe de palmier pentru ulei, precum și pentru piridaben utilizat în Statele Unite ale Americii pe fructe cu coajă dură. Solicitanții afirmă că utilizările autorizate ale substanțelor respective pe astfel de plante de cultură în țările menționate determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai mari pentru a se evita barierele în calea comerțului la importul plantelor de cultură respective.

(5) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(6) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) În ceea ce privește substanța 1-metilciclopropenă, solicitantul a furnizat informații care nu erau disponibile anterior, în cursul evaluării efectuate în conformitate cu articolul 12 din Regulamentul (CE) nr. 396/2005. Aceste informații se referă la studiile privind reziduurile și la studiile privind metabolizarea.

(8) În ceea ce privește substanța clormequat, autoritatea a recomandat creșterea LMR-urilor pentru anumite produse de origine animală ca urmare a utilizării substanței pe orz.

(9) Referitor la toate celelalte cereri, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații referitoare la proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum ridicat de produse în cauză nu au indicat existența unui risc de depășire a aportului zilnic acceptabil sau a dozei acute de referință.

(10) Substanțele butan-1,4-diamină, acetat de amoniu, calcar, piper, repulsivi: făină de sânge, extracte din alge și clorhidrat de trimetilamină (3) au fost incluse temporar în anexa IV la Regulamentul (CE) nr. 396/2005, în așteptarea finalizării procesului de evaluare în temeiul Directivei 91/414/CEE a Consiliului (4) sau al Regulamentului (CE) nr. 1107/2009 al Parlamentului European și al Consiliului (5). Autoritatea a evaluat substanțele respective și a concluzionat că este adecvat să includă în mod permanent substanțele calcar, piper, repulsivi: făină de sânge, extracte de alge marine și clorhidrat de trimetilamină în anexa IV la Regulamentul (CE) nr. 396/2005 (6) (7). În ceea ce privește substanțele butan-1,4-diamină și acetatul de amoniu, autoritatea a concluzionat că este necesară o analiză suplimentară din partea responsabililor cu gestionarea riscurilor. Din punctul de vedere al gestionării riscurilor, este adecvat ca aceste substanțe să fie incluse în mod permanent în anexa IV la Regulamentul (CE) nr. 396/2005, ținând seama de faptul că ele apar în mod natural în mediu.

(11) Pe baza avizelor motivate, a declarației și a concluziei autorității și ținând seama de factorii relevanți pentru subiectul în discuție, modificările respective ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(12) Prin urmare, Regulamentul (CE) nr. 396/2005 ar trebui modificat în consecință.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 octombrie 2020. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online la http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene (Aviz motivat privind evaluarea datelor de confirmare în urma evaluării în conformitate cu articolul 12 a LMR-urilor pentru 1-metilciclopropenă). EFSA Journal 2020;18(1):5963.

Reasoned opinion on the modification of the existing maximum residue levels for bifenazate in elderberries (Aviz motivat privind modificarea limitelor maxime de reziduuri existente pentru bifenazat în boabele de soc). EFSA Journal 2019;17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels (Aviz motivat privind stabilirea unor toleranțe la importuri pentru clorantraniliprol în fructele de palmier pentru ulei și în sâmburii de palmier pentru ulei). EFSA Journal 2019;17(11):5877.

Reasoned opinion on the modification of the existing maximum residue levels for chlormequat in barley and animal commodities (Aviz motivat privind modificarea limitelor maxime de reziduuri existente pentru clormequat în orz și produse de origine animală). EFSA Journal 2020;18(1):5982.

Reasoned opinion on the modification of the existing maximum residue level for cyprodinil in rhubarbs (Aviz motivat privind modificarea limitei maxime de reziduuri existente pentru ciprodinil în rubarbă). EFSA Journal 2019;17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers (Aviz motivat privind modificarea limitelor maxime de reziduuri existente pentru mandipropamid în gulii și plante aromatice și flori comestibile). EFSA Journal 2020;18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts (Aviz motivat privind modificarea limitei maxime de reziduuri existente pentru piridaben în ardei dulce/ardei gras și stabilirea unei toleranțe la importuri în fructele cu coajă dură). EFSA Journal 2020;18(2):6035.

(3) Regulamentul (CE) nr. 839/2008 al Comisiei din 31 iulie 2008 de modificare a Regulamentului (CE) nr. 396/2005 al Parlamentului European și al Consiliului în ceea ce privește anexele II, III și IV privind conținuturile maxime aplicabile reziduurilor de pesticide din sau de pe anumite produse (JO L 234, 30.8.2008, p. 1).

(4) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(5) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Declarație privind substanțele active din pesticide care nu necesită o evaluare a limitelor maxime de reziduuri existente în temeiul articolului 12 din Regulamentul (CE) nr. 396/2005). EFSA Journal 2019;17(12):5954.

(7) Conclusion on the peer review of the pesticide risk assessment of the active substance blood meal (Concluzia evaluării inter pares a substanței active făină de sânge din punctul de vedere al riscului utilizării ca pesticid). EFSA Journal 2020;18(2):6006.